Ενώπιον του Πολυμελούς Πρωτοδικείου Αθηνών καλείται να παρουσιαστεί ο πρώην πρωθυπουργός Γιώργος Παπανδρέου, κατηγορούμενος για το περιβόητο «λεφτά υπάρχουν» και τις προεκλογικές εξαγγελίες που τον οδήγησαν σε νίκη, στις εκλογές του 2009.

Ο Γιώργος Παπανδρέου θα καθίσει στο εδώλιο έπειτα από από αγωγή που έχει καταθέσει εναντίον του ο απόστρατος πλωτάρχης του Πολεμικού Ναυτικού Παναγιώτης Σταμάτης, ο οποίος ζητά από τη Δικαιοσύνη να υποχρεωθεί ο κ. Παπανδρέου να του καταβάλει 260.000 ευρώ συν τους νόμιμους τόκους, ως χρηματική ικανοποίηση για την ηθική βλάβη που του προκάλεσε ο πρώην πρωθυπουργός και για την παράνομη προσβολή της προσωπικότητάς του λόγω των προεκλογικών εξαγγελιών του, οι οποίες ουδέποτε τηρήθηκαν.